《奉和竹庄吴中丞夏涝叹》
清代·谢绶名

天外泻银涛，浑疑炼石破。昼黑云近头，龙逼蛟涎唾。

才免庚癸呼，何期风水作。飞瀑落檐牙，雷鞭催雨大。

忙停北海樽，惊起东山卧。波撼城欲倾，舟摇更箕簸。

倏尔变沧桑，农不安床座。万顷香稻禾，崇朝收拾过。

当春播种时，田畯尝考课。黍苗赋芄芄，把酒临风贺。

不图灾患罹，末由分勤惰。自嗟命不辰，非关用力愞。

秋荐乏糇粮，洁蠲愁无糯。鹦鹉罕啄余，豆刍称贷莝。

狼狈穷无归，扶持伤鲜左。眼前皆鸿嗷，米珠尚有那。

老羸疾易侵，忍饥备药锉。苟且延残生，糠秕杂土堁。

枵腹嗟黔敖，蒙袂五中饿。与其腼墦间，盍去远方些。

丈夫半无衣，遑恤妇人𧟌。茅茨已飞扬，涕泪交泥涴。

中有小村娃，垢面减姿媠。中有素封家，钱未留一个。

缺衣望生全，缺食难医瘅。燹劫继沦胥，皖民太坎坷。

大地遍凶殃，柱臣叹无奈。幸达九重知，发粟散财货。

荒政在均平，帑金毋惜剉。观察首观风，查稽需僚佐。

抚恤谨推诚，吏胥防欺{坐犮}。勤慎吾侪分，清廉共切磋。

仰体好生机，岂顾声华播。亿兆乐鸿施，或能弥小挫。

赈济古所难，勉将精神驮。耳目虑不周，晡旦循环逻。

群感怜悯情，好听绅耆譒。有司庶绩熙，开府南邦坐。

盛德民弗谖，善气同转磨。寇君借一年，功参左右个。

拜手读新诗，阳春愧难和。

作者简介：谢绶名，字理斋，天台人。诸生，官安徽知县。有《云萍集》。